CELEX: 52020PC0281
Language: lv
Date: 2020-07-24
Title: Priekšlikums EIROPAS PARLAMENTA UN PADOMES REGULA, ar ko groza Regulu (ES) 2017/1129 attiecībā uz ES atveseļošanas prospektu un mērķtiecīgiem pielāgojumiem finanšu starpnieku atbalstam, lai palīdzētu atgūties no Covid-19 pandēmijas

EIROPAS KOMISIJA
            Briselē, 24.7.2020
            COM(2020) 281 final
            2020/0155(COD)
            Priekšlikums
            EIROPAS PARLAMENTA UN PADOMES REGULA,
            ar ko groza Regulu (ES) 2017/1129 attiecībā uz ES atveseļošanas prospektu un mērķtiecīgiem pielāgojumiem finanšu starpnieku atbalstam, lai palīdzētu atgūties no Covid-19 pandēmijas
            (Dokuments attiecas uz EEZ)
            {SWD(2020) 120 final}
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               1.1.Priekšlikuma pamatojums un mērķi
            
            
               Ekonomikas krīze, kuru izraisījusi Covid-19 pandēmija, ir smagi skārusi ES dalībvalstis. Tādēļ ir nepieciešama ātra rīcība, lai sniegtu atbalstu kapitāla tirgu dalībniekiem. 2020. gada 13. marta Komisijas paziņojumā ar nosaukumu “Koordinēta ekonomikas reakcija uz Covid-19 uzliesmojumu”
                  1
                Komisija uzsvēra, ka ir svarīgi nodrošināt ES finanšu nozares likviditāti un novērst draudošo lejupslīdi, veicot darbības visos līmeņos. Turklāt 2020. gada 27. maijā paziņojumā “Eiropas lielā stunda — jāatjaunojas un jāsagatavo ceļš nākamajai paaudzei”
                  2
                Komisija iepazīstināja ar svarīgākajiem instrumentiem, kas palīdzēs īstenot Eiropas atveseļošanas plānu, tostarp ar pasākumiem, kuru mērķis ir dot impulsu ekonomikai un stimulēt privātās investīcijas. Šajā paziņojumā arī uzsvērts, ka uzņēmumiem joprojām grūtības radīs likviditāte un piekļuve finansējumam.
            
            
               
                  Mērķtiecīgas izmaiņas Prospektu regulā
                     3
                   aprakstītajā prospekta režīmā tiek ierosinātas ar mērķi nodrošināt uzņēmumiem piekļuvi jaunam finansējumam pēc iespējas īsā laikā, lai veicinātu ekonomikas atveseļošanu pēc Covid-19 pandēmijas. Konkrēts mērķis ir palīdzēt uzņēmumiem palielināt pašu kapitālu, lai tie varētu atjaunot ilgtspējīgu parāda un pašu kapitāla attiecību un kļūt noturīgāki.
               
               
                  Prospekts ir tiesību aktos paredzēts dokuments, kurā sniegta informācija par uzņēmumu un vērtspapīriem, kurus šāds uzņēmums piedāvā publiski vai kuru tirdzniecībai regulētā tirgū tas vēlas iegūt atļauju. Šai informācijai vajadzētu būt par pamatu, kas ļautu ieguldītājiem izlemt, vai ieguldīt attiecīgā uzņēmuma emitētajos vērtspapīros. Prospekta sastādīšanas izmaksas var atturēt emitentus, kas saskārušies ar finansiālām grūtībām un vēlas piesaistīt jaunu finansējumu, jo īpaši pašu kapitālu. Covid-19 pandēmijas izraisītās situācijas dēļ ir svarīgi nodrošināt, ka biržā jau kotētiem emitentiem prospekts nekļūst par šķērsli kapitāla piesaistīšanai publiskos tirgos. 
               
               
                  Tādēļ šā priekšlikuma mērķis ir vienkāršot procedūru, lai emitenti varētu ātri piesaistīt kapitālu, ņemot vērā ekonomisko neatliekamību, ko radījusi Covid-19 pandēmija. Šie Prospektu regulas grozījumi ir saistīti ar jauna veida īsa prospekta (“ES atveseļošanas prospekta”) ieviešanu, kā arī mērķtiecīgiem grozījumiem, kuru mērķis ir mazināt spiedienu uz finanšu starpniekiem (paziņošana par papildinājumiem un kredītiestāžu vērtspapīru, kas nav pašu kapitāla vērtspapīri, emisijām). 
               
            
            
               1.1.1.ES atveseļošanas prospekts
            
            
               
                  ES atveseļošanas prospekta mērķis ir paredzēt biržā kotētajiem emitentiem vienkāršotus informācijas atklāšanas noteikumus, kas ir pielāgoti to īpašajām vajadzībām pēckrīzes apstākļos, vienlaikus saglabājot prospektu kā nozīmīgu instrumentu, kas ļauj informēt potenciālos ieguldītājus. Pašreizējā pēckrīzes situācijā ir ļoti svarīgi samazināt normatīvos šķēršļus, kas varētu ietekmēt uzņēmumu rekapitalizāciju, un ļaut emitentiem izmantot publiskos tirgus atveseļošanas sākuma posmos.
               
               
                  ES atveseļošanas prospekta ieviešanas mērķis ir koncentrēties uz būtisko informāciju, un tas būtu pieejams tikai sekundārām akciju emisijām. Ja emitentiem jau ir akcijas, kuru tirdzniecība ir atļauta regulētā tirgū vai MVU izaugsmes tirgū bez pārtraukuma vismaz pēdējos 18 mēnešus, paredzams, ka atvieglotā informācijas atklāšana samazinās prospektu sastādīšanas izmaksas un padarīs dokumentu vieglāk saprotamu. Turklāt ES atveseļošanas prospektam arī būtu jāpadara efektīvākas valstu kompetento iestāžu veiktās pārbaudes. Tādēļ ierosinātā ES atveseļošanas prospekta režīma mērķis ir saīsināt prospekta apstiprināšanu līdz 5 darbdienām, tā ļaujot emitentiem ātri izmantot kapitāla piesaistes iespējas. Šis jaunā veida prospekts arī saņemtu ES vienoto pasi, ko piešķir apstiprinātiem prospektiem, kuri attiecas uz pārrobežu piedāvājumiem un atļaujām veikt tirdzniecību. 
               
               
                  ES atveseļošanas prospekta mērķis ir būt (i) viegli sagatavojamam uzņēmumiem, kas vēlas piesaistīt pašu kapitālu kapitāla tirgos, (ii) viegli saprotamam ieguldītājiem, kas vēlas tos finansēt, un (iii) viegli pārbaudāmam un apstiprināmam valstu kompetentajām iestādēm. 
               
               
                  ES atveseļošanas prospekta mērķis ir palīdzēt rekapitalizācijai atveseļošanas posmā. Tāpēc to pieņem par pagaidu režīmu, kurš zaudēs spēku, kad būs pagājuši 18 mēneši pēc šīs regulas piemērošanas datuma. Prospektu regulas pārskatīšanā būtu arī jānovērtē, vai ES atveseļošanas prospekts atbilst tās mērķiem. Lai to būtu vieglāk novērtēt, priekšlikumā tiktu prasīts, lai EVTI centralizētajā glabāšanas mehānismā, kurā tiek ievākti prospektu dati no valstu kompetentajām iestādēm, tiktu vākti dati arī par ES atveseļošanas prospektu. Nav paredzams, ka šīs nelielās izmaiņas EVTI centralizētajā glabāšanas mehānismā prasīs papildu EVTI darbinieku resursus. Tāpat nevajadzētu rasties būtiskām papildu izmaksām.
               
            
            
               1.1.2.Grozījumi, ar kuriem mazina spiedienu uz finanšu starpniekiem
            
            
               
                  Papildinājumi 
               
            
            
               Emitentam ir pienākums publicēt prospekta papildinājumu, tajā informējot par visiem svarīgiem jauniem faktoriem, būtiskām kļūdām vai būtiskām neprecizitātēm saistībā ar prospektā ietverto informāciju, kas var ietekmēt vērtspapīru novērtējumu un kas rodas vai pamanītas laikā no prospekta apstiprināšanas līdz piedāvājuma perioda beigām vai brīdim, kad sākas tirdzniecība regulētā tirgū, atkarībā no tā, kas notiek vēlāk. Papildinājuma publicēšana piešķir ieguldītājiem atsaukšanas tiesības, ko tie var izmantot divu darbdienu laikā no papildinājuma publicēšanas. Finanšu starpniekiem, savu pienākumu ietvaros aizsargājot ieguldītājus, dienā, kad tiek publicēts papildinājums, jāsazinās ar ieguldītājiem, lai informētu par papildinājuma publicēšanu. Šāds termiņš, kā arī termina “ieguldītāji” plašais skaidrojums ir radījis sarežģījumus finanšu starpniekiem. 
            
            
               Lai risinātu šos sarežģījumus un atbrīvotu resursus finanšu starpniekiem, priekšlikumā ir precizēti finanšu starpnieku pienākumi saistībā ar papildinājumiem. Finanšu starpniekiem būtu jāinformē ieguldītāji, kas ar to starpniecību ir iegādājušies vērtspapīrus un parakstījušies uz vērtspapīriem, tikai par papildinājuma publicēšanas iespēju, ja vienošanās par pirkumu vai parakstīšanu notikusi laikā no brīža, kad prospekts ticis apstiprināts, līdz piedāvājuma perioda beigām vai brīdim, kad sākta tirdzniecība regulētā tirgū, atkarībā no tā, kas notiek vēlāk. Pēc papildinājuma publicēšanas finanšu starpniekam jāsazinās tikai ar tiem ieguldītājiem, kam ir atsaukšanas tiesības. Priekšlikums arī paredz pagarināt termiņu, kādā finanšu starpniekiem jāsazinās ar ieguldītājiem, līdz vienai darbdienai no papildinājuma publicēšanas. Lai saglabātu augstu ieguldītāju aizsardzības līmeni, laikposms, kurā ieguldītāji var izmantot atsaukšanas tiesības, ir pagarināts no divām darbdienām līdz trim darbdienām no papildinājuma publicēšanas brīža. 
            
            
               Tā kā mērķtiecīgais grozījums par papildinājumiem novērstu iepriekš minētos sarežģījumus un atbrīvotu resursus finanšu starpniekiem, vienlaikus nodrošinot ieguldītāju augsta līmeņa aizsardzību, šādam grozījumam nebūtu laika ierobežojuma.
            
            
               Kredītiestāžu emitētie vērtspapīri, kas nav pašu kapitāla vērtspapīri
            
            
               Vērtspapīru, kas nav pašu kapitāla vērtspapīri un ko pastāvīgi vai atkārtoti emitē kredītiestāde, piedāvājumam noteiktos apstākļos nepiemēro pienākumu publicēt prospektu, ja kopējā samaksa ir zemāka par 75 miljoniem EUR uz vienu kredītiestādi 12 mēnešu laikposmā. Kredītiestādes ir aktīvi iesaistījušās atveseļošanas procesā, atbalstot uzņēmumus, kam bijis nepieciešams finansējums, un paredzams, ka tās būs nozīmīgs atveseļošanas pīlārs. Lai palīdzētu kredītiestādēm, palielinot iespējas nodrošināt vairāk finansējuma un sniedzot rīcības brīvību klientu atbalstīšanai reālajā ekonomikā, Komisija ierosina mērķtiecīgi palielināt minēto slieksni no 75 miljoniem EUR līdz 150 miljoniem EUR. Mērķis ir atbalstīt kredītiestāžu finansēšanu atveseļošanas posmā, palielinot prospektu izņēmuma slieksni konkrēta veida vērtspapīru piedāvājumiem. Tā kā šis pasākums ir tieši saistīts ar atveseļošanas posmu pēc Covid-19 pandēmijas, tas būtu jāpiemēro ierobežotu laiku, proti, 18 mēnešus. 
            
         
         
            
               1.2.Atbilstība spēkā esošajiem noteikumiem konkrētajā politikas jomā
            
            
               Ar šo priekšlikumu tiek izklāstīti ārkārtas pasākumi, lai mazinātu Covid-19 pandēmijas sekas, un tas atbilst vispārējiem Prospektu regulas mērķiem — veicināt finansējuma piesaistīšanu kapitāla tirgos, nodrošināt ieguldītāju aizsardzību un veicināt uzraudzības konverģenci ES. Tāpat šis priekšlikums papildina ziņošanas pienākumus, kas noteikti Pārredzamības direktīvā
                  4
                regulētiem tirgiem, Komisijas Deleģētajā regulā (ES) 2017/565
                  5
                MVU izaugsmes tirgiem un Tirgus ļaunprātīgas izmantošanas regulā
                  6
                abām tirdzniecības vietām.
            
            
               1.3.Atbilstība pārējiem Savienības politikas virzieniem
            
            
               
                  Šis tiesību akta priekšlikums par Prospektu regulas grozījumiem ir daļa no pasākumu kopuma, kura mērķis ir veicināt ekonomikas atveseļošanu pēc Covid-19 pandēmijas un kurā ir ietverts arī tiesību akta priekšlikums, ar ko groza FITD II
                     7
                  , un tiesību akta priekšlikums, ar ko groza vērtspapīrošanas regulējumu, tostarp Vērtspapīrošanas regulu
                     8
                   un Kapitāla prasību regulu
                     9
                  .
               
               
                  Tāpat šā tiesību akta priekšlikuma mērķis ir papildināt kapitāla tirgu savienības mērķus, lai dažādotu uz tirgu balstītus finansējuma avotus uzņēmumiem. Vienkāršojot ES biržā kotēto uzņēmumu akciju emitēšanu, šī iniciatīva palīdzētu uzņēmumiem vieglāk piesaistīt kapitālu. Tādējādi šis priekšlikums atbilstu Kapitāla tirgu savienības augsta līmeņa foruma ieteikumam
                     10
                  , kurš publicēts 2020. gada 10. jūnijā un kurā uzsvērta nepieciešamība atvieglot noteikumus par kotēšanu, atsaucoties arī uz Prospektu regulu. Šī iniciatīva ir daļa no pasākumiem, ar ko paredzēts mazināt Covid-19 pandēmijas ietekmi uz reālo ekonomiku un finanšu tirgiem, un tās mērķis ir arī samazināt tiesību aktu izpildes izmaksas biržā kotētajiem emitentiem gan regulētajos tirgos, gan MVU izaugsmes tirgos. Jo īpaši elastīgums, ko piešķir MVU izaugsmes tirgu emitentiem, dod papildu vērtību mērķiem, kas noteikti nesen pieņemtajā Eiropas Parlamenta un Padomes Regulā (ES) 2019/2115
                     11
                  , kura paredz pasākumus, lai veicinātu šīs tirdzniecības vietas izmantošanu. Turklāt šai iniciatīvai jāatbilst visiem pārējiem priekšlikumiem, ko Komisija plāno izstrādāt dažādās politikas jomās, lai ierobežotu Covid-19 pandēmijas ietekmi uz kapitāla tirgiem, tostarp attiecībā uz galvenajiem instrumentiem, kas atbalsta atveseļošanu, kā izklāstīts Komisijas 2020. gada 27. maija paziņojumā “Eiropas lielā stunda — jāatjaunojas un jāsagatavo ceļš nākamajai paaudzei”. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               2.1.Juridiskais pamats
            
            
               
                  Prospektu regulas juridiskais pamats ir Līguma par Eiropas Savienības darbību (LESD) 114. pants, kas ES iestādēm piešķir pilnvaras pieņemt attiecīgus noteikumus, kuru mērķis ir vienotā tirgus izveide un darbība. Tikai Savienības likumdevējs var grozīt šīs regulas, tostarp īslaicīgi ierobežojot to darbības jomu, — šajā gadījumā uz Līguma 114. panta pamata.
               
            
            
               2.2.Subsidiaritāte 
            
            
               
                  Saskaņā ar LESD 4. pantu ES mēroga rīcība saistībā ar iekšējā tirgus izveides pabeigšanu ir jāvērtē, ņemot vērā subsidiaritātes principu, kas noteikts Līguma par Eiropas Savienību (LES) 5. panta 3. punktā. Saskaņā ar subsidiaritātes principu ES mēroga rīcība būtu jāveic vienīgi tad, ja dalībvalstis vienas pašas nevar pietiekami labi sasniegt paredzētās darbības mērķus un līdz ar to ir nepieciešama ES mēroga rīcība. 
               
               
                  Informācijas atklāšanas prasības vērtspapīru piedāvājumu vai atļaujas veikt tirdzniecību regulētā tirgū gadījumā izriet no Prospektu regulas piemērošanas. Šī Eiropas regula ir tieši piemērojama visās dalībvalstīs. Tā nepieļauj praktiski nekādu elastīgumu dalībvalstīm pielāgot noteikumus vietējiem apstākļiem. Problēmas, kas izriet no šīm tiesību normām, var iedarbīgi atrisināt vienīgi ar Eiropas mēroga tiesību aktu grozījumiem
                     12
                  . Iespējamās alternatīvas, t. i., neleģislatīva darbība Savienības līmenī, nevarētu pietiekami un efektīvi sasniegt izvirzīto mērķi, jo tādējādi nevarētu grozīt regulas normas.
               
               
                  Saskaņots ES prospekts ir būtisks rīks kapitāla tirgu integrēšanai visā Savienībā. Kad kompetentā valsts iestāde apstiprina prospektu, emitents var pieprasīt pasi, lai šo prospektu izmantotu citā ES dalībvalstī. Šajā “uzņēmējā dalībvalstī” nebūs nepieciešami papildu apstiprinājumi vai administratīvās procedūras saistībā ar prospektu. Šī pase darbojas, pieņemot, ka prospekta minimālais saturs ir saskaņots Savienības līmenī ar piemērojamiem prospekta noteikumiem. Tā kā tādējādi pase pēc būtības ir Eiropas pase, jebkādus uzlabojumus var veikt vienīgi ES līmenī. Iespējamās alternatīvas, piemēram, rīcība dalībvalstu līmenī, radītu tirdzniecības šķērsli un nevarētu pietiekami un efektīvi sasniegt mērķus, lai radītu saskaņotu pamatu prospektu pasu izdošanai.
               
               
                  Ierosinātie Prospektu regulas grozījumi dotu skaidru signālu visā Savienībā, ka prospekta režīms ārkārtas apstākļos var tikt pielāgots. Mērķtiecīgi atvieglojot konstatēto Prospektu regulas radīto slogu, kā arī padarot prospektu pieejamāku emitentiem, kuru akcijas jau atļauts tirgot regulētā tirgū vai MVU izaugsmes tirgū, var veicināt šādiem emitentiem pieejamo Eiropas kapitāla fondu padziļināšanu. Tas ietver tāda īpaša prospekta režīma izstrādi, kura saturs un formāts ir piemērots gan emitentiem, gan ieguldītājiem un kuru izmanto ar stingriem nosacījumiem. Dalībvalstis atsevišķi nevar sasniegt šos mērķus, jo tas veicinātu nevienlīdzīgākus konkurences apstākļus gan emitentiem, gan ieguldītājiem un radītu regulējuma arbitrāžu un šķēršļus pārrobežu tirdzniecībai. Šos mērķus var labāk sasniegt Savienības līmenī.
               
            
            
               2.3.Proporcionalitāte
            
            
               
                  Ar šo priekšlikumu ierosina tikai tehniskus grozījumus Prospektu regulā, lai steidzīgi risinātu Covid-19 pandēmijas radītās ekonomiskās sekas. Pasākumos, kas ierosināti, lai atvieglotu prospektu prasības, ir ievērots proporcionalitātes princips. Tie ir pietiekami, lai sasniegtu mērķus, un nepārsniedz to, kas nepieciešams, turklāt atsevišķi pasākumi ir spēkā ierobežotu laiku.
               
               
                  Emitenti
               
               
                  Priekšlikums atvieglo prospektu informācijas atklāšanas prasības emitentiem atbilstoši proporcionalitātes principam. Ja to akcijas jau atļauts tirgot regulētā tirgū vai MVU izaugsmes tirgū bez pārtraukuma vismaz pēdējos 18 mēnešus, emitenti, kas vēlas piesaistīt kapitālu, gūs labumu no ES atveseļošanas prospekta atvieglotajiem informācijas atklāšanas noteikumiem. Šā atvieglotā informācijas atklāšanas režīma rezultātā samazinātos atbilstības nodrošināšanas izmaksas, jo ES atveseļošanas prospekts būtu daudz īsāks, tādējādi tā sagatavošana nebūtu tik dārga. Turklāt emitenti gūtu labumu no ātrākiem prospektu apstiprinājumiem, kas tiem ļautu efektīvāk izmantot finansēšanas iespējas. Lai nepārsniegtu to, kas nepieciešams, ES atveseļošanas prospekts būs spēkā ierobežotu laiku, un tāpēc to ierosina kā pagaidu režīmu, kurš zaudēs spēku, kad būs pagājuši 18 mēneši pēc šīs regulas piemērošanas dienas.
               
               
                  Ieguldītāji
               
            
            
               Ierosinātais ES atveseļošanas prospekts atbilst proporcionalitātes principam arī attiecībā uz potenciālajiem ieguldītājiem. ES atveseļošanas prospekts būtu lasītājam vieglāk uztverams, tajā būtu mazāk lapu, un tajā galvenais uzsvars būtu uz būtisko informāciju, un vienlaikus tas būtu piemērots izmantošanai konkrētajā situācijā, kad emitentam ir darbības vēsture un līdz ar to jau tirgū publicēta informācija.
            
            
               
                  Finanšu starpnieki 
               
            
         
         
            
               Finanšu starpnieki gūtu labumu no mērķtiecīgiem grozījumiem, kas precizētu ar papildinājumiem saistītās prasības un palīdzētu tiem pārvarēt grūtības, kas saistītas ar efektīvu saziņu ar ieguldītājiem, kad ir publicēts papildinājums, vienlaikus saglabājot augstu ieguldītāju aizsardzības līmeni. Tā kā mērķtiecīgie grozījumi par papildinājumiem risinātu sarežģījumus, šādiem grozījumiem netiktu noteikts laika ierobežojums.
            
            
               
                  Kredītiestādes, kas aktīvi iesaistījušās atveseļošanas darbā, atbalstot uzņēmumus, arī gūtu labumu no ierosinātā mērķtiecīgā atvieglojuma — prospektu izņēmuma sliekšņa palielināšanas no 75 miljoniem EUR līdz 150 miljoniem EUR tādu pastāvīgi vai atkārtoti emitētu vērtspapīru piedāvājumiem, kas nav pašu kapitāla vērtspapīri. Tā kā šāda pasākuma mērķis ir palīdzēt kredītiestādēm, kuras kļūs par svarīgu atveseļošanas posma pīlāru, tam tiktu noteikts 18 mēnešu laika ierobežojums. 
               
               
                  Valstu kompetentās iestādes 
               
               
                  No ierosinātajiem ES atveseļošanas prospekta vienkāršošanas pasākumiem labumu gūtu arī valstu kompetentās iestādes: tā kā ES atveseļošanas prospektā būtu mazāk atklājamās un pārbaudāmās informācijas, to darba slogs tiktu samazināts un apstiprināšanas process būtu vienkāršāks. 
               
            
            
               2.4.Juridiskā instrumenta izvēle
            
            
               
                  Ierosināto leģislatīvo grozījumu mērķis jo īpaši ir mazināt administratīvo slogu un atbilstības nodrošināšanas izmaksas, ar ko saskaras emitenti un kas izriet no Prospektu regulas piemērošanas. Šajā nolūkā likumdošanas pasākumi grozīs pašreizējās Prospektu regulas noteikumus. Prospektu regulas juridiskais pamats ir LESD 114. panta 1. punkts. Tādēļ grozošai regulai ir tas pats tiesiskais pamats. 
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               3.1.Ietekmes novērtējums
            
            
               
                  Ņemot vērā steidzamību, ar kādu jāveic pasākumi, lai veicināt atlabšanu pēc Covid-19 pandēmijas izraisītās krīzes finanšu tirgos un reālajā ekonomikā, ietekmes novērtējumu aizstāja ar izmaksu un ieguvumu analīzi, kas iekļauta kapitāla tirgu atveseļošanas paketi papildinošajā dienestu darba dokumentā.
               
               
                  Ar ES atveseļošanas prospektu saistītā vienkāršotā informācijas atklāšanas režīma mērķis ir būtiski samazināt atbilstības nodrošināšanas izmaksas emitentiem, un tas vērsts uz būtisko informāciju ieguldītājiem. Tāpat tas samazinātu arī valstu kompetento iestāžu darba slogu, jo būtu jāpārbauda mazāk informācijas. Turklāt apstiprināšanas process būtu ātrāks. Finanšu starpnieki arī gūtu labumu no mērķtiecīgajiem grozījumiem, kas attiecas uz papildinājumiem, un paaugstināta prospektu izņēmuma sliekšņa, kurš attiecas uz vērtspapīru, kas nav pašu kapitāla vērtspapīri, emitēšanu. 
               
            
            
               3.2.Pamattiesības
            
            
               Uz šajā priekšlikumā ietvertajiem noteikumiem zināmā mērā attiecas ES Pamattiesību hartā noteiktā personas datu aizsardzība (8. pants), darījumdarbības brīvība (16. pants) un patērētāju tiesību aizsardzība (38. pants). Šo tiesību un brīvību ierobežojumi ir pieļaujami saskaņā ar ES Pamattiesību hartas 52. pantu. Ar prospektu saistītās likumdošanas gadījumā vispārējas nozīmes mērķis, kas pamato noteiktus pamattiesību ierobežojumus, ir tirgus integritātes nodrošināšanas mērķis. Attiecībā uz personas datu aizsardzību — atsevišķu informāciju prospektā ir nepieciešams izpaust, lai ieguldītājiem nodrošinātu iespēju veikt uzticamības pārbaudi. 
            
            
               4.IETEKME UZ BUDŽETU
            
            
               Ir sagaidāms, ka šai iniciatīvai nebūs ietekmes uz ES budžetu.
            
            
               5.CITI ELEMENTI
            
            
               5.1.Īstenošanas plāni un uzraudzīšanas, izvērtēšanas un ziņošanas kārtība
            
            
               
                  Jaunās regulas ietekmes uzraudzību veiks sadarbībā ar EVTI un valstu kompetentajām iestādēm, pamatojoties uz gada pārskatiem par Savienībā apstiprinātajiem prospektiem, ko EVTI ir pilnvarota sagatavot katru gadu. Tam būtu nepieciešams, lai EVTI centralizētajā glabāšanas mehānismā, kurā tiek ievākti prospektu dati no valstu kompetentajām iestādēm, tiktu vākti dati arī par ES atveseļošanas prospektu.
               
            
            
               ES atveseļošanas prospekts tiks novērtēts. Konkrēti galvenie parametri, pēc kuriem novērtēt izvirzīto ES atveseļošanas prospekta mērķu sasniegšanu, būs: 
            
            
               (a)apstiprināto ES atveseļošanas prospektu skaits un šā skaita izmaiņu analīze;
            
            
               (b)ES atveseļošanas prospekta sagatavošanas un apstiprināšanas izmaksas, salīdzinot ar pašreizējām sekundārās emisijas prospekta izmaksām, kā arī norāde par kopējo sasniegto finanšu ietaupījumu.
            
         
         
            
               Šis rādītāju saraksts nav izsmeļošs, un tas var tikt papildināts, lai varētu uzraudzīt papildu ietekmi.
            
            
               5.2.Detalizēts konkrēto priekšlikuma noteikumu skaidrojums
            
            
               
                  Prospektu regulas grozījumu mērķis ir ieviest ES atveseļošanas prospektu kā jauna veida prospektu, kā arī veikt mērķtiecīgus grozījumus finanšu starpnieku labā. 
               
               
                  Šā priekšlikuma 1. pantā ietverti Prospektu regulas grozījumi. 
               
            
            
               Šā priekšlikuma 1. panta 1. punkts attiecas uz kredītiestāžu pastāvīgi vai atkārtoti emitētiem vērtspapīriem, kas nav pašu kapitāla vērtspapīri (Prospektu regulas 1. panta 4. punkts).
            
            
               Vērtspapīru, kas nav pašu kapitāla vērtspapīri un ko pastāvīgi vai atkārtoti emitē kredītiestāde, piedāvājumam noteiktos apstākļos nepiemēro pienākumu publicēt prospektu, ja kopējā samaksa ir zemāka par 75 miljoniem EUR uz vienu kredītiestādi, aprēķinot par 12 mēnešu laikposmu. Turklāt pašreizējais režīms paredz, ka vērtspapīri nedrīkst būt subordinēti, konvertējami vai aizvietojami un nedrīkst piešķirt tiesības parakstīties uz citu veidu vērtspapīriem vai iegūt tos, un tie nevar būt saistīti ar atvasinātiem instrumentiem. Kredītiestādes ir aktīvi iesaistījušās atveseļošanas procesā, atbalstot uzņēmumus, kam bijis nepieciešams finansējums, un paredzams, ka tās būs nozīmīgs atveseļošanas posma pīlārs. Lai palīdzētu kredītiestādēm, palielinot iespējas nodrošināt vairāk finansējuma un sniedzot rīcības brīvību klientu atbalstīšanai reālajā ekonomikā, tiek piedāvāts mērķtiecīgi palielināt slieksni no 75 miljoniem EUR līdz 150 miljoniem EUR. Pateicoties šim mērķtiecīgajam grozījumam, kredītiestādes gūtu labumu no šauri noteiktajiem atvieglojumiem, kuri atveseļošanas posmā pēc Covid-19 pandēmijas izraisītās krīzes tām palīdzētu piedāvāt vērtspapīrus, kas nav pašu kapitāla vērtspapīri, nepublicējot prospektu. Tā kā šis pasākums ir piemērojams tikai atveseļošanas posmā, tas būtu pieejams tikai ierobežotu laikposmu, proti, 18 mēnešus.
            
            
               Šā priekšlikuma 1. panta 2. punktā un 1. panta 3. punktā ietverti būtiskuma pārbaudes (Prospektu regulas 6. pants) un kopsavilkuma (Prospektu regulas 7. pants) tehniski pielāgojumi saistībā ar ES atveseļošanas prospekta režīmu, kas izklāstīts 1. panta 4. punktā. 
            
            
               
                  Šā priekšlikuma 1. panta 4. punkts paredz jaunu ES atveseļošanas prospekta režīmu (Prospektu regulas 14.a pants).
               
               
                  ES atveseļošanas prospekta darbības joma 
               
               
                  Saskaņā ar šā priekšlikuma 1. panta 4. punktu ES atveseļošanas prospekts būtu pieejams tikai tiem emitentiem, kuru akcijas vismaz 18 mēnešus jau ir atļauts tirgot regulētā tirgū vai MVU izaugsmes tirgū. Emitentiem būtu bijis publiski jāatklāj regulētā informācija, kā attiecīgā gadījumā paredzēts Direktīvā 2004/109/EK, Regulā (ES) Nr. 594/2014, kā arī attiecīgā gadījumā — informācija, kas minēta Komisijas Deleģētajā regulā (ES) 2017/565. ES atveseļošanas prospekts nebūtu piemērots sākotnējiem publiskajiem piedāvājumiem no potenciālajiem emitentiem bez darbības vēstures finanšu tirgos. Lai samazinātu parāda un pašu kapitāla attiecību uzņēmumiem, kam Covid-19 pandēmijas dēļ ir radušies lieli parādi, īsā formāta prospektu varētu izmantot tikai akciju emitēšanai. 
               
               
                  ES atveseļošanas prospekta saturs un apstiprināšana 
               
               
                  Saskaņā ar šā priekšlikuma 1. panta 4. punktu ES atveseļošanas prospektā galvenā uzmanība tiek pievērsta būtiskajai informācijai. Atkāpjoties no Prospektu regulas 6. panta, kā elementi, kas emitentiem ir jāatklāj, ir noteikti galvenie jautājumi, kuri uzskaitīti Prospektu regulas jaunajā Va pielikumā. ES atveseļošanas prospekts būtu īsāks, — tā apjoms būtu ne vairāk kā 30 lapas. Taču kā līdzsvarošanas pasākums būtu atļauta jau tirgū pieejamas informācijas iekļaušana ar norādi, kā noteikts Prospektu regulas 19. pantā, un šī informācija netiktu ņemta vērā minētajā maksimālajā 30 lapu apjomā. Būtu pieejams arī īss kopsavilkums 2 lapu garumā.
               
               
                  Apstiprināšanas paātrinātā procedūra pastāv jau saskaņā ar Prospektu regulu. Pamatojoties uz to, arī ES atveseļošanas prospektam tiktu piemērota šāda apstiprināšanas paātrinātā procedūra, kas aizņem ne vairāk par 5 darbdienām.
               
            
            
               Šā priekšlikuma 1. panta 5. punktā, 1. panta 6. punktā un 1. panta 10. punktā ietverti tehniski pielāgojumi, kas skar attiecīgi prospekta pārbaudei un apstiprināšanai noteikto termiņu (Prospektu regulas 20. pants), glabāšanas mehānismu (Prospektu regulas 21. pants) un atklājamo informācijas elementu sarakstu (jaunais Prospektu regulas Va pielikums) un ir saistīti ar ES atveseļošanas prospekta režīmu, kas izklāstīts šā priekšlikuma 1. panta 4. punktā. 
            
            
               Saskaņā ar šā priekšlikuma 1. panta 8. punktu un 1. panta 9. punktu ES atveseļošanas prospekta režīmam būtu jāzaudē spēka pēc 18 mēnešu piemērošanas perioda (Prospektu regulas 47.a pants). Daļai no Prospektu regulas pārskatīšanas (Prospektu regulas 48. pants) jābūt novērtējumam par to, vai ES atveseļošanas prospekts atbilst šīs regulas mērķiem.
            
            
               Šā priekšlikuma 1. panta 7. punkts attiecas uz papildinājumiem (Prospektu regulas 23. pants). 
            
            
               Saskaņā ar pašreizējo režīmu emitentiem ir jāpublicē prospekta papildinājums, tajā informējot par visiem svarīgiem jauniem faktoriem saistībā ar prospektā ietverto informāciju, kas var ietekmēt vērtspapīru novērtējumu un kas rodas vai pamanīti laikā no prospekta apstiprināšanas līdz piedāvājuma perioda beigām vai brīdim, kad sākas tirdzniecība regulētā tirgū, atkarībā no tā, kas notiek vēlāk. Papildinājuma publicēšana piešķir ieguldītājiem atsaukšanas tiesības, ko tie var izmantot divu darbdienu laikā pēc papildinājuma publicēšanas. Finanšu starpniekiem, savu pienākumu ietvaros aizsargājot ieguldītājus, dienā, kad tiek publicēts papildinājums, jāsazinās ar ieguldītājiem, lai informētu par papildinājuma publicēšanu. Šāds termiņš, kā arī termina “ieguldītāji” plašais skaidrojums ir radījis sarežģījumus finanšu starpniekiem. 
            
            
               Lai risinātu šos sarežģījumus un atbrīvotu resursus finanšu starpniekiem, šajā priekšlikumā ir izklāstīti mērķtiecīgi grozījumi. Pirmais grozījums attiecas uz darbības jomu. Ar to tiek precizēts, ka finanšu starpniekiem ir pienākums sazināties un sniegt informāciju tikai tiem ieguldītājiem, kas ar to starpniecību parakstījušies uz vērtspapīriem un iegādājušies vērtspapīrus laikposmā no brīža, kad prospekts ticis apstiprināts, līdz piedāvājuma perioda beigām vai brīdim, kad sākas tirdzniecība regulētā tirgū, atkarībā no tā, kas notiek vēlāk. 
            
            
               Papildus tam priekšlikumā ir pagarināts termiņš, kurā finanšu starpniekiem ir jāsazinās ar ieguldītājiem, kas ar to starpniecību parakstījušies uz vērtspapīriem un iegādājušies vērtspapīrus un kam ir atsaukšanas tiesības; tas ir jāveic 1 darbdienas laikā no papildinājuma publicēšanas. Lai saglabātu augstu ieguldītāju aizsardzības līmeni, laikposms, kurā ieguldītāji var izmantot atsaukšanas tiesības, ir pagarināts no divām darbdienām līdz trim darbdienām pēc papildinājuma publicēšanas. 
            
            
               Tā kā mērķtiecīgie grozījumi par papildinājumiem risinātu sarežģījumus un atbrīvotu resursus finanšu starpniekiem, vienlaikus saglabājot augstu ieguldītāju aizsardzības līmeni, šādiem grozījumiem netiktu noteikts laika ierobežojums.
            
         
         
            
               Šā priekšlikuma 2. pants attiecas uz tā stāšanos spēkā.
            
            
               2020/0155 (COD)
            
            
               Priekšlikums
            
            
               EIROPAS PARLAMENTA UN PADOMES REGULA,
            
            
               ar ko groza Regulu (ES) 2017/1129 attiecībā uz ES atveseļošanas prospektu un mērķtiecīgiem pielāgojumiem finanšu starpnieku atbalstam, lai palīdzētu atgūties no Covid-19 pandēmijas
            
            
               (Dokuments attiecas uz EEZ)
            
            
               EIROPAS PARLAMENTS UN EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 114. pantu,
            
            
               ņemot vērā Eiropas Komisijas priekšlikumu,
            
            
               pēc leģislatīvā akta projekta nosūtīšanas valstu parlamentiem,
            
            
               ņemot vērā Eiropas Ekonomikas un sociālo lietu komitejas atzinumu, 
            
            
               saskaņā ar parasto likumdošanas procedūru,
            
            
               tā kā:
            
            
               (1)Covid-19 pandēmija smagi ietekmē dalībvalstu iedzīvotājus, uzņēmumus, veselības aprūpes sistēmas un ekonomiku. Komisija 2020. gada 27. marta paziņojumā Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai “Eiropas lielā stunda — jāatjaunojas un jāsagatavo ceļš nākamajai paaudzei”
                  13
                uzsvēra, ka turpmākajos mēnešos joprojām grūtības radīs likviditāte un piekļuve finansējumam. Tāpēc ir īpaši svarīgi, ieviešot mērķtiecīgus grozījumus esošajos finanšu jomas tiesību aktos, atbalstīt atlabšanu pēc smagā ekonomiskā trieciena, ko izraisījusi Covid-19 pandēmija. Šo pasākumu kopumu pieņem ar nosaukumu “kapitāla tirgu atveseļošanas pakete”.
            
            
               (2)Eiropas Parlamenta un Padomes Regulā (ES) 2017/1129
                  14
                ir izklāstītas prasības tāda prospekta sastādīšanai, apstiprināšanai un izplatīšanai, kas jāpublicē, publiski piedāvājot vērtspapīrus vai atļaujot tos tirgot regulētā tirgū Savienībā. Kā daļa no pasākumiem, kuru mērķis ir palīdzēt emitentiem atgūties no ekonomiskā trieciena, ko izraisījusi Covid-19 pandēmija, ir nepieciešami mērķtiecīgi prospekta režīma grozījumi. Šādiem grozījumiem būtu jānodrošina, ka emitenti un finanšu starpnieki var nekavējoties samazināt izmaksas un atbrīvot resursus pēckrīzes atveseļošanas posmā.
            
            
               (3)Kredītiestādes ir aktīvi iesaistījušās atveseļošanas procesā, atbalstot uzņēmumus, kam bijis nepieciešams finansējums, un paredzams, ka tās būs nozīmīgs atveseļošanas pīlārs. Regula (ES) 2017/1129 paredz kredītiestādēm izņēmumu no pienākuma publicēt prospektu gadījumā, ja noteiktu, pastāvīgi vai atkārtoti emitētu vērtspapīru, kas nav pašu kapitāla vērtspapīri, piedāvājums kopā nepārsniedz 75 miljonus EUR 12 mēnešu laikposmā. Šis izņēmuma slieksnis būtu uz ierobežotu laiku jāpaaugstina, lai veicinātu kredītiestāžu finansējuma piesaistīšanu un sniegtu tām rīcības brīvību klientu atbalstīšanai reālajā ekonomikā. Tā kā šis pasākums ir piemērojams tikai atveseļošanas posmā, tam vajadzētu būt pieejamam tikai ierobežotu laiku, proti, 18 mēnešus.
            
            
               (4)Lai ātri risinātu Covid-19 pandēmijas smagās ekonomiskās sekas, ir svarīgi ieviest pasākumus, kas veicinātu ieguldījumus reālajā ekonomikā, nodrošinātu ātru Savienības uzņēmumu rekapitalizāciju un ļautu emitentiem izmantot publiskos tirgus atveseļošanas procesa sākuma posmā. Lai sasniegtu šos mērķus, ir piemēroti izveidot jaunu īsa formāta prospektu (“ES atveseļošanas prospektu”), ko emitentiem ir viegli sagatavot, ieguldītājiem, kas vēlas tos finansēt, viegli saprast, bet kompetentajām iestādēm viegli pārbaudīt un apstiprināt.
            
            
               (5)Uzņēmumiem, kuru akcijas bijis atļauts tirgot regulētā tirgū vai kuru akcijas tirgoja MVU izaugsmes tirgū bez pārtraukuma vismaz pēdējos 18 mēnešus pirms akciju piedāvājuma vai atļaujas tirgot, būtu bijis jāievēro periodiskās un nepārtrauktās informācijas atklāšanas prasības saskaņā ar Eiropas Parlamenta un Padomes Regulu (ES) Nr. 596/2014
                  15
               , Eiropas Parlamenta un Padomes Direktīvu 2004/109/EK
                  16
                vai Komisijas Deleģēto regulu (ES) 2017/565
                  17
               . Tādēļ liela daļa no prospekta obligātā satura jau būs publiski pieejams, un ieguldītāji veiks tirdzniecību uz šīs informācijas pamata. Līdz ar to ES atveseļošanas prospekts būtu jāizmanto tikai sekundārām emisijām un tajā būtu jākoncentrējas tikai uz būtisku informāciju, kas ieguldītājiem nepieciešama, lai pieņemtu uz informāciju balstītus lēmumus par ieguldījumiem. 
            
            
               (6)Lai ES atveseļošanas prospekts būtu efektīvs rīks emitentiem, tam vajadzētu būt vienam ierobežota apmēra dokumentam, tam būtu jāpieļauj informācijas iekļaušana ar norādi un tam būtu jāpiešķir pase, kas attiecas uz vērtspapīru publiskiem piedāvājumiem Eiropā vai atļaujām tos tirgot regulētā tirgū.
            
            
               (7)ES atveseļošanas prospektā būtu jāiekļauj īsa formāta kopsavilkums, kas būtu noderīgs informācijas avots ieguldītājiem, jo īpaši privātajiem ieguldītājiem. Šim kopsavilkumam vajadzētu būt ES atveseļošanas prospekta pastāvīgai daļai, un tajā būtu jākoncentrējas uz pamatinformāciju, kas ļautu ieguldītājiem izlemt par to, kurus vērtspapīru piedāvājumus un atļaujas veikt tirdzniecību padziļināti izpētīt, iepazīstoties ar prospektu kopumā, lai pieņemtu lēmumu. 
            
         
         
            
               (8)Lai savāktu datus, kas vajadzīgi ES atveseļošanas prospekta režīma novērtēšanai, ES atveseļošanas prospekts būtu jāiekļauj EVTI glabāšanas mehānismā. Lai ierobežotu šā mehānisma mainīšanas administratīvo slogu, ES atveseļošanas prospektā varētu izmantot tos pašus datus, kas noteikti iekļaušanai sekundārās emisijas prospektā, kas paredzēts Regulas (ES) 2017/1129 14. pantā, ja vien abu veidu prospekti arī turpmāk tiek skaidri nošķirti.
            
            
               (9)ES atveseļošanas prospektam būtu jāpapildina citu veidu prospekti, kas paredzēti Regulā (ES) 2017/1129, ņemot vērā dažādos vērtspapīru veidus, emitentus, piedāvājumus un atļaujas. Tādēļ, ja vien nav īpaši noteikts citādi, visas atsauces uz “prospektu” saskaņā ar Regulu (ES) 2017/1129 būtu jāsaprot kā atsauces uz visiem dažādajiem prospektu veidiem, tostarp ES atveseļošanas prospektu, kas paredzēts šajā regulā.
            
            
               (10)Regulā (ES) 2017/1129 paredzēts finanšu starpnieku pienākums informēt ieguldītājus par papildinājuma iespēju un noteiktos apstākļos sazināties ar ieguldītājiem tajā pašā dienā, kad papildinājums tiek publicēts. To ieguldītāju daudzums, ar kuriem jāsazinās, kā arī sazināšanās termiņš var radīt grūtības. Lai atvieglotu šo procedūru un atbrīvotu resursus finanšu starpniekiem, vienlaikus saglabājot augstu ieguldītāju aizsardzības līmeni, būtu jānosaka samērīgāks režīms. Šāda režīma ietvaros būtu jānosaka, ar kuriem ieguldītājiem finanšu starpniekiem būtu jāsazinās, kad ir publicēts papildinājums, un jāpagarina šo ieguldītāju informēšanas termiņš. 
            
            
               (11)Tā kā ES atveseļošanas prospekts ir izmantojams tikai atveseļošanas posmā, prospekta režīmam būtu jāzaudē spēks, kad būs pagājuši 18 mēneši pēc šīs regulas piemērošanas dienas. Lai nodrošinātu ES atveseļošanas prospektu nepārtrauktību, tiem, kas apstiprināti līdz režīma beigām, būtu jāpiemēro tiesības saglabāt iepriekš spēkā esošos nosacījumus. 
            
            
               (12)Līdz 2022. gada 21. jūlijam Komisijai būtu jāiesniedz Eiropas Parlamentam un Padomei ziņojums par šīs regulas piemērošanu, kam attiecīgā gadījumā pievienots tiesību akta priekšlikums. Šā pārskata novērtējumā būtu jāaplūko, vai ES atveseļošanas prospektu informācijas atklāšanas režīms ir piemērots, lai sasniegtu šīs regulas mērķus.
            
            
               (13)Tāpēc Regula (ES) 2017/1129 būtu attiecīgi jāgroza,
            
            
               IR PIEŅĒMUŠI ŠO REGULU.
            
            
               1. pants
               Grozījumi Regulā (ES) 2017/1129
            
            
               Regulu (ES) 2017/1129 groza šādi: 
            
            
               (1)regulas 1. panta 4. punktam pievieno šādu k) apakšpunktu:
            
            
               “k)no [šīs regulas piemērošanas sākuma datuma] līdz [18 mēneši pēc šīs regulas piemērošanas datuma] — vērtspapīri, kas nav pašu kapitāla vērtspapīri un ko pastāvīgi vai atkārtoti emitē kredītiestāde, ja piedāvājuma pilna kopējā samaksa vienai kredītiestādei Savienībā, rēķinot par 12 mēnešiem, ir mazāka nekā 150 000 000 EUR, ar noteikumu, ka šie vērtspapīri:
            
            
               i)nav subordinēti, konvertējami vai aizvietojami; un
            
            
               ii)nedod tiesības parakstīties uz citu veidu vērtspapīriem vai iegūt tos, un tie nav saistīti ar atvasinātu instrumentu.”;
            
            
               (2)regulas 6. panta 1. punkta pirmās daļas ievadteikumu aizstāj ar šādu: 
            
            
               “1.Neskarot 14. panta 2. punktu, 14.a panta 2. punktu un 18. panta 1. punktu, prospektā ietver vajadzīgo informāciju, kas ir būtiska ieguldītājam, lai veiktu uz informāciju balstītu izvērtējumu par:”;
            
            
               (3)regulas 7. pantā iekļauj šādu 12.a punktu:
            
            
               “12.a.Atkāpjoties no 3.–12. punkta, ES atveseļošanas prospekts, kas sastādīts saskaņā ar 14.a pantu, ietver kopsavilkumu, kā noteikts šajā punktā. 
            
            
               ES atveseļošanas prospekta kopsavilkumu sastāda kā īsu dokumentu, kas rakstīts kodolīgā veidā un kura garums nepārsniedz divas drukātas A4 formāta lappuses. 
            
            
               Kopsavilkumā neietver mijnorādes uz citām prospekta daļām un neiekļauj informāciju ar norādi, un: 
            
            
               (a)to noformē un izkārto tā, lai tas būtu viegli lasāms, izmantojot salasāma lieluma rakstzīmes; 
            
         
         
            
               (b)tas uzrakstīts, izmantojot tādu valodu un stilu, kas palīdz izprast informāciju, jo īpaši valodā, kas ir ieguldītājiem skaidra, kodolīga, saprotama un nav tehniska;
            
            
               (c)to veido šādas četras iedaļas:
            
            
               i)ievads, kurā ietverts brīdinājums, kā noteikts šā panta 5. punktā; 
            
            
               ii)pamatinformācija par emitentu; 
            
            
               iii)pamatinformācija par vērtspapīriem; 
            
            
               iv)pamatinformācija par vērtspapīru publisko piedāvājumu vai atļauju veikt tirdzniecību regulētā tirgū, vai abiem.”;
            
            
               (4)regulā iekļauj šādu 14.a pantu:
            
            
               “14.a pants
                  ES atveseļošanas prospekts
            
            
               1.Turpmāk norādītie emitenti, piedāvājot akcijas publiski vai saņemot atļauju tirgot akcijas regulētā tirgū, var izvēlēties sastādīt ES atveseļošanas prospektu saskaņā ar vienkāršoto režīmu, kā izklāstīts šajā pantā:
            
            
               (a)emitenti, kuru akcijas ir bijis atļauts tirgot regulētā tirgū bez pārtraukuma vismaz pēdējos 18 mēnešus un kuri emitē akcijas, kas ir atvietojamas ar pastāvošām akcijām, kuras emitētas iepriekš;
            
            
               (b)emitenti, kuru akcijas jau ir tirgotas MVU izaugsmes tirgū bez pārtraukuma vismaz pēdējos 18 mēnešus, ja šādu akciju piedāvājumam ir publicēts prospekts, un kuri emitē akcijas, kas ir atvietojamas ar pastāvošām akcijām, kuras emitētas iepriekš.
            
            
               2.Atkāpjoties no 6. panta 1. punkta un neskarot 18. panta 1. punktu, ES atveseļošanas prospekts ietver attiecīgo samazināto informāciju, kas nepieciešama, lai ieguldītāji varētu saprast:
            
            
               (a)emitenta perspektīvas un nozīmīgās izmaiņas emitenta finansiālajā stāvoklī, kas notikušas kopš pēdējā finanšu gada beigām, ja tādas ir;
            
            
               (b)būtisko informāciju par akcijām, emitēšanas iemeslus un tās ietekmi uz emitenta vispārējo kapitāla struktūru, kā arī ieņēmumu izlietojumu.
            
            
               ES atveseļošanas prospektā ietvertā informācija ir rakstiska un pasniegta viegli analizējamā, kodolīgā un saprotamā veidā, un tā ļauj ieguldītājiem pieņemt uz informāciju balstītu lēmumu par ieguldījumu. Tāpat kompetentā iestāde ņem vērā, vai emitents ir publiski atklājis regulēto informāciju saskaņā ar Direktīvu 2004/109/EK, attiecīgā gadījumā saskaņā ar Regulu (ES) Nr. 596/2014 un attiecīgā gadījumā informāciju, kas minēta Komisijas Deleģētajā regulā (ES) 2017/565.
            
            
               ES atveseļošanas prospekts ir viens dokuments, kurā norādīta minimālā informācija, kas noteikta Va pielikumā. Tā maksimālais garums ir 30 drukātas A4 formāta lappuses, un tas ir noformēts un izkārtots tā, lai būtu viegli lasāms, izmantojot salasāma lieluma rakstzīmes. 
            
            
               Informācija, kas iekļauta ar norādi saskaņā ar 19. pantu, netiek ņemta vērā šā punkta trešajā daļā minētajā maksimālajā apjomā, kas ir 30 A4 formāta lappuses.
            
            
               Emitenti var izvēlēties kārtību, kādā ir izklāstīta ES atveseļošanas prospekta informācija, kas paredzēta Va pielikumā.”;
            
            
               (5)regulas 20. pantā iekļauj šādu 6.a punktu:
            
            
               “6.a.Atkāpjoties no 2. un 4. punkta, laika ierobežojums, kas noteikts 2. punkta pirmajā daļā un 4. punktā, ES atveseļošanas prospektam, kas sastādīts saskaņā ar 14.a pantu, tiek samazināts līdz piecām darbdienām. Emitents informē kompetento iestādi vismaz piecas darbdienas pirms dienas, kad pieteikumu paredzēts iesniegt apstiprināšanai.”;
            
         
         
            
               (6)regulas 21. pantā iekļauj šādu 5.a punktu:
            
            
               “5.a.ES atveseļošanas prospekts, kas sastādīts saskaņā ar 14.a pantu, tiek klasificēts glabāšanas mehānismā, kurš minēts šā panta 6. punktā. Saskaņā ar 14. pantu sastādīto prospektu klasifikācijai izmantotos datus var izmantot ES atveseļošanas prospektu, kas sastādīti saskaņā ar 14.a pantu, klasifikācijai ar noteikumu, ka abu veidu prospekti minētajā glabāšanas mehānismā tiek diferencēti.”;
            
            
               (7)regulas 23. pantu groza šādi:
            
            
               (a)2. punkta pirmo daļu aizstāj ar šādu:
            
            
               “2.Ja prospekts attiecas uz vērtspapīru publisku piedāvājumu, ieguldītājiem, kuri jau pirms papildinājuma publicēšanas ir piekrituši pirkt vērtspapīrus vai parakstīties uz tiem, ir tiesības, kas izmantojamas trīs darbdienu laikā pēc papildinājuma publicēšanas, atsaukt savu piekrišanu ar noteikumu, ka 1. punktā minētais svarīgais jaunais faktors, būtiskā kļūda vai būtiskā neprecizitāte ir radušies vai tikuši atklāti pirms piedāvājuma perioda beigām vai vērtspapīru piegādes — atkarībā no tā, kas notiek vispirms. Emitents vai piedāvātājs var pagarināt minēto termiņu. Atsaukšanas tiesību izmantošanas galīgo termiņu norāda papildinājumā.”;
            
            
               (b)3. punkta pirmo un otro daļu aizstāj ar šādu:
            
            
               “3.Ja ieguldītāji iegādājas vērtspapīrus vai parakstās uz vērtspapīriem ar finanšu starpnieka starpniecību laikā no brīža, kad tiek apstiprināts prospekts par šiem vērtspapīriem, līdz piedāvājumu perioda beigām vai brīdim, kad sākas tirdzniecība regulētā tirgū, atkarībā no tā, kas notiek vēlāk, šāds finanšu starpnieks informē minētos ieguldītājus par papildinājuma publicēšanas iespēju, par tā publicēšanas laiku un vietu, kā arī par to, ka šādā gadījumā finanšu starpnieks palīdzēs ieguldītājiem īstenot viņu tiesības atsaukt savu piekrišanu.
            
            
               Ja šā punkta pirmajā daļā minētajiem ieguldītājiem ir 2. punktā minētās atsaukšanas tiesības, finanšu starpnieks sazinās ar šiem ieguldītājiem vienas darbdienas laikā pēc papildinājuma publicēšanas.”;
            
            
               (8)regulā iekļauj šādu 47.a pantu:
            
            
               “47.a pants
                  ES atveseļošanas prospekta laika ierobežojums
            
            
               14.a pantā paredzētais režīms zaudē spēku [brīdī, kad pagājuši 18 mēneši no šīs regulas piemērošanas datuma]. 
            
            
               ES atveseļošanas prospektiem, kas sastādīti saskaņā ar 14.a pantu un apstiprināti no [šīs regulas piemērošanas datuma] līdz [brīdim, kad pagājuši 18 mēneši no šīs regulas piemērošanas datuma], ir piemērojams regulējums saskaņā ar minēto pantu līdz to termiņa beigām vai līdz brīdim, kad pagājuši 12 mēneši no [brīža, kad pagājuši 18 mēneši no šīs regulas piemērošanas datuma], atkarībā no tā, kas notiek vispirms.”;
            
            
               (9)regulas 48. panta 2. punktu aizstāj ar šādu: 
            
            
               “2. Minētajā ziņojumā cita starpā vērtē, vai prospekta kopsavilkums, 14., 14.a un 15. pantā izklāstītie informācijas atklāšanas režīmi un 9. pantā minētais vispārējais reģistrācijas dokuments joprojām atbilst to paredzētajiem mērķiem. Jo īpaši ziņojumā iekļauj: 
            
            
               (a)ES izaugsmes prospektu skaitu tām personām, kas piederīgas katrai no 15. panta 1. punkta a) līdz d) apakšpunktā izklāstītajām četrām kategorijām, un attīstības analīzi attiecībā uz katru šādu skaitu un tendencēm tirdzniecības vietas izvēlē, ko izdara personas, kas ir tiesīgas izmantot ES izaugsmes prospektus; 
            
            
               (b)analīzi par to, vai ar ES izaugsmes prospektiem tiek panākts pienācīgs līdzsvars starp ieguldītāju aizsardzību un administratīvā sloga samazināšanu tām personām, kuras ir tiesīgas tos izmantot; 
            
            
               (c)apstiprināto ES atveseļošanas prospektu skaitu un šā skaita izmaiņu analīzi;
            
            
               (d)ES atveseļošanas prospekta sagatavošanas un apstiprināšanas izmaksas, salīdzinot ar pašreizējām prospekta izmaksām, kā arī norādi par kopējo sasniegto finanšu ietaupījumu; 
            
            
               (e)analīzi par to, vai ar ES atveseļošanas prospektiem tiek panākts pienācīgs līdzsvars starp ieguldītāju aizsardzību un administratīvā sloga samazināšanu tām personām, kuras ir tiesīgas tos izmantot;”; 
            
            
               (10)tekstu, kas izklāstīts šīs regulas pielikumā, iekļauj regulā kā Va pielikumu.
            
         
         
            
               2. pants
               Stāšanās spēkā un piemērošana
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                  Eiropas Parlamenta vārdā —
                        Padomes vārdā —
               
               
                  priekšsēdētājs
                        priekšsēdētājs
               
            
         
         
            
                  
                     (1)
                  
                        Komisijas paziņojums Eiropas Parlamentam, Eiropadomei, Padomei, Eiropas Centrālajai bankai, Eiropas Investīciju bankai un Eurogrupai “Koordinēta ekonomikas reakcija uz Covid-19 uzliesmojumu”, COM(2020) 112 final, 13.3.2020.
               
               
                  
                     (2)
                  
                        Komisijas paziņojums Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai “Eiropas lielā stunda — jāatjaunojas un jāsagatavo ceļš nākamajai paaudzei”, COM(2020) 456 final, 27.5.2020.
               
               
                  
                     (3)
                  
                        Eiropas Parlamenta un Padomes Regula (ES) 2017/1129 (2017. gada 14. jūnijs) par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ Direktīvu 2003/71/EK (OV L 168, 30.6.2017., 12. lpp.).
               
               
                  
                     (4)
                  
                        Eiropas Parlamenta un Padomes Direktīva 2004/109/EK (2004. gada 15. decembris) par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem Direktīvā 2001/34/EK (OV L 390, 31.12.2004., 38. lpp.).
               
               
                  
                     (5)
                  
                        Komisijas Deleģētā regula (ES) 2017/565 (2016. gada 25. aprīlis), ar ko papildina Eiropas Parlamenta un Padomes Direktīvu 2014/65/ES attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (OV L 87, 31.3.2017., 1. lpp.).
               
               
                  
                     (6)
                  
                        Eiropas Parlamenta un Padomes Regula (ES) Nr. 596/2014 (2014. gada 16. aprīlis) par tirgus ļaunprātīgu izmantošanu (tirgus ļaunprātīgas izmantošanas regula) un ar ko atceļ Eiropas Parlamenta un Padomes Direktīvu 2003/6/EK un Komisijas Direktīvas 2003/124/EK, 2003/125/EK un 2004/72/EK (OV L 173, 12.6.2014., 1. lpp.).
               
               
                  
                     (7)
                  
                        Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES (OV L 173, 12.6.2014., 349. lpp.).
               
               
                  
                     (8)
                  
                        Eiropas Parlamenta un Padomes Regula (ES) 2017/2402 (2017. gada 12. decembris), ar ko nosaka vispārēju regulējumu vērtspapīrošanai un izveido īpašu satvaru attiecībā uz vienkāršu, pārredzamu un standartizētu vērtspapīrošanu, un groza Direktīvas 2009/65/EK, 2009/138/EK un 2011/61/ES un Regulas (EK) Nr. 1060/2009 un (ES) Nr. 648/2012.
               
               
                  
                     (9)
                  
                        Eiropas Parlamenta un Padomes Regula (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012.
               
               
                  
                     (10)
                  
                        
                  https://ec.europa.eu/info/files/200610-cmu-high-level-forum-final-report_en
                  . 
               
               
                  
                     (11)
                  
                        Eiropas Parlamenta un Padomes Regula (ES) 2019/2115 (2019. gada 27. novembris), ar ko attiecībā uz MVU izaugsmes tirgu izmantošanas veicināšanu groza Direktīvu 2014/65/ES un Regulas (ES) Nr. 596/2014 un (ES) 2017/1129 (OV L 320, 11.12.2019., 1. lpp.).
               
               
                  
                     (12)
                  
                        Lieta C-58/08 Vodafone: “Ja ar tiesību aktu, kura pamatā ir EKL 95. pants, jau ir novērsti visi šķēršļi tirdzniecībai jomā, ko ar šo aktu saskaņo, Kopienu likumdevējam nevar liegt iespēju šo aktu pielāgot apstākļu izmaiņām vai jaunām zināšanām, ņemot vērā viņa uzdevumu uzraudzīt vispārējo Līgumā paredzēto interešu aizsardzību.”
               
               
                  
                     (13)
                  
                        COM(2020)456 final, 27.5.2020.
               
               
                  
                     (14)
                  
                        Eiropas Parlamenta un Padomes Regula (ES) 2017/1129 (2017. gada 14. jūnijs) par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ Direktīvu 2003/71/EK (OV L 168, 30.6.2017., 12. lpp.).
               
               
                  
                     (15)
                  
                        Eiropas Parlamenta un Padomes Regula (ES) Nr. 596/2014 (2014. gada 16. aprīlis) par tirgus ļaunprātīgu izmantošanu (tirgus ļaunprātīgas izmantošanas regula) un ar ko atceļ Eiropas Parlamenta un Padomes Direktīvu 2003/6/EK un Komisijas Direktīvas 2003/124/EK, 2003/125/EK un 2004/72/EK (OV L 173, 12.6.2014., 1. lpp.).
               
               
                  
                     (16)
                  
                        Eiropas Parlamenta un Padomes Direktīva 2004/109/EK (2004. gada 15. decembris) par atklātības prasību saskaņošanu attiecībā uz informāciju par emitentiem, kuru vērtspapīrus atļauts tirgot regulētā tirgū, un par grozījumiem Direktīvā 2001/34/EK (OV L 390, 31.12.2004., 38. lpp.).
               
               
                  
                     (17)
                  
                        Komisijas Deleģētā regula (ES) 2017/565 (2016. gada 25. aprīlis), ar ko papildina Eiropas Parlamenta un Padomes Direktīvu 2014/65/ES attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem (OV L 87, 31.3.2017., 1. lpp.).
               
            
      
    ---documentbreak--- 
      
         
               EIROPAS KOMISIJA
            Briselē, 24.7.2020
            COM(2020) 281 final
            PIELIKUMS
            dokumentam
            EIROPAS PARLAMENTA UN PADOMES REGULA,
            ar ko groza Regulu (ES) 2017/1129 attiecībā uz ES atveseļošanas prospektu un mērķtiecīgiem pielāgojumiem finanšu starpnieku atbalstam, lai palīdzētu atgūties no Covid-19 pandēmijas
            {SWD(2020) 120 final}
            
               
         
         
            
               PIELIKUMS
            
            
               “Va PIELIKUMS
            
            
               ES ATVESEĻOŠANAS PROSPEKTĀ IEKĻAUJAMĀ OBLIGĀTĀ INFORMĀCIJA
            
            
               I.Emitenta nosaukums, reģistrācijas dalībvalsts un saite uz emitenta tīmekļa vietni
            
            
               Mērķis ir identificēt sabiedrību, kas emitē akcijas, tostarp tās juridiskās personas identifikatoru (“LEI”), tās reģistrācijas dalībvalsti un tīmekļa vietni, kurā ieguldītāji var atrast informāciju par sabiedrības darījumdarbību, tās ražotajiem produktiem vai sniegtajiem pakalpojumiem, galvenajiem tirgiem, kuros tā konkurē, tās organizatorisko struktūru un attiecīgā gadījumā informāciju, kas iekļauta ar atsauci.
            
            
               II.Paziņojums par atbildību
            
            
               Mērķis ir identificēt personas, kas ir atbildīgas par ES atveseļošanas prospekta sagatavošanu, un iekļaut šo personu paziņojumu par to, ka, cik tām zināms, ES atveseļošanas prospektā iekļautā informācija atbilst faktiem un ka ES atveseļošanas prospektā nav izlaista informācija, kas varētu ietekmēt tā nozīmi. 
            
            
               Attiecīgā gadījumā paziņojumā ietver informāciju, kas iegūta no trešām personām, tostarp minētās informācijas avotu(-us), un tādas personas paziņojumus vai ziņojumus, kuru uzskata par ekspertu, un šādu informāciju par šo personu: 
            
            
               a) vārds, uzvārds;
            
            
               b) darbavietas adrese; 
            
            
               c) kvalifikācija; un 
            
            
               d) būtiska interese par emitentu, ja tāda ir.
            
            
               Paziņojumā norāda kompetento iestādi, kas apstiprinājusi ES atveseļošanas prospektu, precizē, ka šāds apstiprinājums nav apstiprinājums emitentam, un norāda, ka ES atveseļošanas prospekts ir sagatavots saskaņā ar 14.a pantu.
            
            
               III.Riska faktori
            
            
               Mērķis ir aprakstīt visbūtiskākos riskus, kas raksturīgi emitentam un akcijām.
            
            
               IV.Finanšu pārskati
            
            
               Ir jāpublicē finanšu pārskati (gada un pusgada), kuri aptver 12 mēnešu periodu pirms ES atveseļošanas prospekta apstiprināšanas. Ja ir publicēti gan gada, gan pusgada finanšu pārskati, ir nepieciešami tikai gada pārskati, ja tie ir publicēti vēlāk nekā pusgada finanšu pārskati. 
            
            
               Gada finanšu pārskatiem jābūt neatkarīgi revidētiem. Revīzijas ziņojumu sagatavo saskaņā ar Eiropas Parlamenta un Padomes Direktīvu 2006/43/EK
                  1
                un Eiropas Parlamenta un Padomes Regulu (ES) Nr. 537/2014
                  2
               .
            
            
               Ja nepiemēro Direktīvu 2006/43/EK un Regulu (ES) Nr. 537/2014, gada finanšu pārskatiem jābūt saskaņā ar dalībvalstī piemērojamiem revīzijas standartiem vai līdzvērtīgu standartu revidētiem vai tāda ziņojuma priekšmetam, kurā norāda, vai ES atveseļošanas prospekta vajadzībām tie atspoguļo vai neatspoguļo patiesu un godīgu viedokli. Pretējā gadījumā ES atveseļošanas prospektā jāiekļauj šāda informācija:
            
         
         
            
               (a)viegli pamanāmā vietā sniegts paziņojums, izpaužot, kuri revīzijas standarti ir izmantoti;
            
            
               (b)paskaidrojums par visām būtiskām atkāpēm no starptautiskajiem revīzijas standartiem.
            
            
               Ja apstiprinātie revidenti ir atteikušies sniegt revīzijas ziņojumus par gada finanšu pārskatiem vai ja tajos ir kvalifikācijas, atzinuma izmaiņas, atrunas vai apstākļu akcentējums, tad ir jānorāda attiecīgie iemesli un šādas kvalifikācijas, izmaiņas, atrunas vai apstākļu akcentējums ir jāataino pilnā apjomā.
            
            
               Iekļauj ari aprakstu par visām nozīmīgām izmaiņām grupas finansiālajā stāvoklī, kas ir notikušas pēc pēdējā finanšu perioda beigām, par kuru ir publicēti vai nu revidēti finanšu pārskati vai starpperioda finanšu informācija, vai iekļauj atbilstošu noliedzošu paziņojumu. 
            
            
               Ja piemērojams, prospektā iekļauj arī pro forma informāciju.
            
            
               V.Informācija par tendencēm
            
            
               Mērķis ir iekļaut aprakstu par: 
            
            
               (c)visnozīmīgākajām jaunākajām tendencēm produkcijā, pārdošanā un inventārā, kā arī izmaksās un pārdošanas cenās kopš pēdējā finanšu gada beigām līdz ES atveseļošanas prospekta datēšanas dienai; 
            
            
               (d)informāciju par visām apzinātajām tendencēm, nedrošības faktoriem, pieprasījumiem, saistībām vai notikumiem, kas var būtiski ietekmēt emitenta perspektīvas vismaz kārtējā finanšu gadā.
            
            
               VI.Galīgā piedāvājuma cena un akciju apjoms, tostarp akcionāru stingra apņemšanās, kas pārsniedz 5 %, un parakstītāju vārdi un uzvārdi.
            
            
               Mērķis ir izklāstīt konkrētu informāciju par akciju piedāvājuma vērtību un sniegt informāciju par galveno akcionāru stingro apņemšanos parakstīties uz vairāk nekā 5 % piedāvājuma un par parakstīšanas līgumiem.
            
            
               VII.Kur un kad parakstīties uz akcijām
            
            
                  Mērķis ir norādīt starptautiskās drošības identifikācijas numuru (“ISIN”) un citu būtisku informāciju par publiski piedāvātajām akcijām un sniegt informāciju par to, kur var parakstīties uz akcijām, kā arī par laikposmu, tostarp par visiem iespējamiem grozījumiem, kuru laikā piedāvājums būs atvērts, un pieteikuma procesa aprakstu kopā ar jaunu akciju emisijas datumu.
            
            
               VIII. Piedāvājuma iemesli un ieņēmumu izlietojums
            
            
               Mērķis ir sniegt informāciju par to piedāvājuma iemesliem un attiecīgā gadījumā paredzamo tīro ieņēmumu summu, to sadalot atbilstoši galvenajiem paredzamajiem izlietojumiem un uzskaitot šo izlietojumu prioritārā secībā.
            
            
               Ja emitents apzinās, ka paredzamie ieņēmumi nebūs pietiekami, lai finansētu visus iecerētos izlietojumus, viņš norāda pārējo nepieciešamo līdzekļu summu un avotus. Sīkākas ziņas sniedz arī par to, ja ieņēmumus izmanto, lai iegādātos aktīvus, kas nav paredzēti parastajai darījumdarbības gaitai, lai finansētu cita uzņēmuma pārņemšanu vai lai dzēstu, samazinātu vai izpirktu parādsaistības.
            
            
               X.Paziņojums par apgrozāmo kapitālu
            
            
               Mērķis ir sniegt informāciju par to, vai apgrozāmais kapitāls ir pietiekami liels, lai apmierinātu emitenta pašreizējās vajadzības, vai, ja tas ir nepietiekams, kā emitents grasās nodrošināt vajadzīgo apgrozāmā kapitāla papildu apjomu.
            
            
               XI.Interešu konflikti
            
            
               Mērķis ir sniegt informāciju par jebkādiem ar emisiju saistītiem interešu konfliktiem.
            
         
         
            
               XII.Līdzdalība pēc emisijas
            
            
               Mērķis ir sniegt informāciju par līdzdalību akciju kapitālā un balsstiesībām pēc kapitāla palielināšanas, kas izriet no publiskā piedāvājuma.”. 
            
         
         
            
                  
                     (1)
                  
                        Eiropas Parlamenta un Padomes Direktīva 2006/43/EK (2006. gada 17. maijs), ar ko paredz gada pārskatu un konsolidēto pārskatu obligātās revīzijas, groza Padomes Direktīvu 78/660/EEK un Padomes Direktīvu 83/349/EEK un atceļ Padomes Direktīvu 84/253/EEK (OV L 157, 9.6.2006., 87. lpp.).
               
               
                  
                     (2)
                  
                        Eiropas Parlamenta un Padomes Regula (ES) Nr. 537/2014 (2014. gada 16. aprīlis) par īpašām prasībām attiecībā uz obligātajām revīzijām sabiedriskas nozīmes struktūrās un ar ko atceļ Komisijas Lēmumu 2005/909/EK (OV L 158, 27.5.2014., 77. lpp.).